Turvapaikka-asioiden tiedotus-, tarkastelu- ja tietojenvaihtokeskuksen (CIREA) toimintakertomus vuodelta 1996 (Neuvoston 26 päivänä toukokuuta 1997 hyväksymä teksti)



Virallinen lehti nro C 191 , 23/06/1997 s. 0021 - 0035



Turvapaikka-asioiden tiedotus-, tarkastelu- ja tietojenvaihtokeskuksen (CIREA) toimintakertomus vuodelta 1996 (Neuvoston 26 päivänä toukokuuta 1997 hyväksymä teksti) (97/C 191/06) Turvapaikka-asioiden tiedotus-, tarkastelu- ja tietojenvaihtokeskus (CIREA) kokoontui kahdeksan kertaa vuonna 1996: - 16. tammikuuta, - 26. helmikuuta, - 3. toukokuuta, - 2. ja 3. heinäkuuta, - 3. syyskuuta, - 30. syyskuuta, - 28. lokakuuta, - 5. joulukuuta. Työskentelyssään CIREA toisaalta jatkoi tehtäväänsä tietojenvaihdon alalla ja toisaalta pohti työskentelymenetelmiään. Osana transatlanttista vuoropuhelua järjestettiin lisäksi CIREAn ja Pohjois-Amerikan Yhdysvaltojen asiantuntijoiden tapaaminen turvapaikka-asioita koskevien tietojen vaihtamiseksi. I. TIETOJENVAIHTO 1. Jäsenvaltioiden lainsäädäntö, sääntely ja oikeuskäytäntö turvapaikka-asioissa Belgia, Espanja, Irlanti, Luxemburg ja Yhdistynyt kuningaskunta antoivat CIREAlle tiedoksi lainsäädäntöönsä vuonna 1996 tehtyjä muutoksia, joita varten uusista teksteistä jaettiin selityksiä tai kopioita: >TAULUKON PAIKKA> Tarkistuksia on meneillään Tanskassa, Kreikassa, Alankomaissa ja Ruotsissa. Ruotsi lähetti CIREAlle kaksi kirjelmää: yhteenveto parlamentaarisen valiokunnan pakolaispolitiikasta Ruotsin hallitukselle esittämästä raportista ja yhteenveto Ruotsin maahanmuuttopolitiikkaa maailmanlaajuisesti tarkasteltuna koskevasta lakiesityksestä 1996/97:25. Slovakian Euroopan unionissa olevan edustuston aloitteesta CIREAlle toimitettiin kopio Slovakian parlamentin 14 päivänä marraskuuta 1995 hyväksymästä pakolaislaista (Refugee Act). Lopuksi Saksa toimitti CIREAlle analyysin turvapaikkaoikeutta koskevista uusista säännöistä 14 päivänä toukokuuta 1996 tehdyistä perustuslakituomioistuimen päätöksistä, joissa perustuslakituomioistuin katsoo, että turvallisia kolmansia maita, turvallisia lähtömaita ja lentoasemilla sovellettavaa menettelyä koskevat uudet määräykset turvapaikkaoikeudesta ovat sopusoinnussa Saksan perustuslain kanssa. 2. Tilastot Neuvoston pääsihteeristö laati tilastot turvapaikanhakijoista vuoden 1995 toisen puoliskon, vuoden 1996 ensimmäisen neljänneksen ja vuoden 1996 ensimmäisen puoliskon osalta. Niistä käyvät ilmi jäsenvaltioiden ilmoittamat tiedot, jotka koskevat turvapaikkahakemuksia ja myöntämismääriä alueittain sekä niiden 50 kolmannen maan osalta, joista tulee eniten turvapaikanhakijoita Euroopan unioniin. Jokaisessa CIREAn kokouksessa jäsenvaltioille annettiin myös kunkin jäsenvaltion toimittamat viimeiset käytettävissä olevat tiedot (väliaikaiset tiedot) vuonna 1993 hyväksytyn kaavan muodossa. 3. Tilanne turvapaikanhakijoiden kotimaissa a) CIREAssa tehty tutkimus CIREA tutki tilanteen entisen Jugoslavian seuraajavaltioissa, erityisesti Kosovossa, sekä Irakissa ja Somaliassa. Jäsenvaltioille lähetettiin kysely Kiinan tilanteen tutkimiseksi lähiaikoina. Kyseisten maiden osalta arvioitiin: - esitettyjen hakemusten ominaisuudet (kuvaus hakijoista, esitetyt perusteet, lähtötapa kotimaasta, matkareitti, esitettyjen asiakirjojen laji ja aitous); - hakemusten käsittely Geneven yleissopimuksen mukaisesti (maassa vallitseva yleinen tilanne, myös poliittinen tilanne ja ihmisoikeuksien kunnioittaminen, sekä jäsenvaltioissa noudatettu käytäntö turvapaikan myöntämisen osalta) ja hakemusten tutkimisessa käytetyt perusmenetelmät; - poissulkemis- tai lakkaamislausekkeiden mahdollinen soveltaminen; - hakemuksen hylkäämistapauksissa luvan antaminen jäädä jäsenvaltion alueelle jollain muulla perusteella tai karkotus (palauttaminen kotimaan turvallisina pidetyille alueille, karkotus kolmansiin maihin, karkotukseen liittyvät mahdolliset käytännön vaikeudet). CIREA kehotti YK:n pakolaisasiain päävaltuutettua osallistumaan näissä maissa vallitsevan tilanteen arviointiin ja saattoi oman analyysinsa tiedoksi kyseisen maan asiantuntijan pitämän suullisen esitelmän muodossa. UNHCR täydensi suullista esitelmää toimittamalla CIREAlle huomioita, jotka muodostavat taustan kyseisistä maista tuleville turvapaikkahakemuksille. b) Yhteiset YUTP-selvitykset CIREAn pyynnöstä YUTP-elimet toimittivat CIREAlle maaliskuussa 1996 päivitetyn version Nigeriaa koskevasta yhteisestä selvityksestä, joka oli laadittu helmikuussa 1995, ja syyskuussa 1996 selvityksen afgaanipakolaisten tilanteesta Pakistanissa. CIREA oli pyytänyt myös yhteisen selvityksen Algeriasta ja Irakista, mutta niitä ei tähän mennessä ole voitu toimittaa ottaen huomioon näissä maissa nykyisin vallitsevan poliittisen tilanteen. c) Jäsenvaltioiden matkat turvapaikanhakijoiden kotimaihin Jokainen kolmanteen maahan matkan tehnyt jäsenvaltio tiedotti CIREAlle matkan tuloksista. CIREAssa kuultiin yhteenvetoja Zairen, Guinean tasavallan, Iranin, Armenian ja Somalian koillis- ja luoteisosien tilanteesta. Vuonna 1995 tarkasteltiin mahdollisuutta tehdä matkoja, joihin osallistuisi useita jäsenvaltioita. Tällainen matka toteutettiin vuonna 1996 Pakistaniin: eräs jäsenvaltio ilmoitti suunnitelmastaan tehdä matka kyseiseen maahan, jolloin kolme muuta jäsenvaltiota liittyi mukaan. Kaikki osallistujat pitivät tätä ensimmäistä kokemusta yhteisestä matkasta erittäin myönteisenä. CIREAlle ilmoitettiin myös matkavalmisteluista Bangladeshiin sekä Sri Lankaan, Bangladeshiin ja Pakistaniin sekä Azerbaid Ozaniin. 4. Muut käsitellyt asiat CIREAssa kiinnitettiin huomio myös kansainvälisen tilanteen johdosta tai yksittäisen jäsenvaltion kiinnostuksesta esitettyihin täsmällisiin ja vaihteleviin kysymyksiin kuten: - Daytonin ja Pariisin sopimuksen allekirjoittamisen seuraukset pakolaisaseman myöntämisestä Bosniasta ja Hertsegovinasta tuleville turvapaikanhakijoille, - Bangladeshista (Beharis) tulevat syntyperältään pakistanilaiset turvapaikanhakijat, - valtiottomien henkilöiden oleskelua koskeva tilanne, - Norsunluurannikolle karkotusta koskevat edellytykset, - sellaisten Zairen, Etelä-Sudanin ja Etelä-Libanonin kansalaisten kotiinpaluu, joiden turvapaikkahakemus on hylätty. CIREA päätti laatia luettelon turvapaikkahakemuksia jäsenvaltioissa käsittelevien henkilöiden yhteystoimistoista; luettelo on pidettävä säännöllisesti ajan tasalla. Neuvoston pääsihteeristö jakoi maaliskuussa 1996 päivitetyn koosteen turvapaikka-asioita koskevasta eurooppalaisesta käytännöstä. II. CIREAN TYÖSKENTELYMENETELMIEN TARKISTUS Italian puheenjohtajakauden alussa pakolaisaseman tunnustamisesta vastaavien jäsenvaltioiden elinten johtajat kokoontuivat toisen kerran (ensimmäinen tapaaminen oli kesäkuussa 1995 puheenjohtajavaltio Ranskan aloitteesta). Ranskan aloitteesta johtajat pyysivät, että CIREAn toiminnasta laaditaan arvio. Johtoryhmä I päätti 8 ja 9 päivänä heinäkuuta 1996 pidetyssä kokouksessaan, että CIREAn työskentelymenetelmiä ja -tapoja on tarkistettava. Tämä tarkistus tehtiin Irlannin puheenjohtajakaudella, jolloin CIREAn työskentelymenetelmät tutkittiin yksityiskohtaisesti kansallisten valtuuskuntien, komission ja neuvoston pääsihteeristön voimavarojen käytön tehostamiseksi. CIREA työskenteli puheenjohtajavaltio Irlannin laatiman muistion perusteella. Kyseinen asiakirja sisältää joukon päätelmiä, jotka tällä hetkellä ovat K.4-komitean tarkasteltavina. Erityisesti tutkitaan myös automatisoidun tietopankin perustamista sekä turvapaikkaa koskevien tilastojen keruun ja laadinnan parantamista. Näiden molempien seikkojen pohdinta on aloitettu. a) Tietopankki CIREAssa sovittiin, ettei siellä tässä vaiheessa ryhdytä jatkotoimenpiteisiin sen suunnitelman osalta, joka koskee tietojen saamista CIREAn välityksellä UNHCRn pakolaisasiain tietokeskuksen (CDR) tietopankista, koska kaikki jäsenvaltiot voivat saada nämä tiedot suoraan. Pakolaisaseman tunnustamisesta jäsenvaltioissa vastaavien elinten päälliköt tapasivat 26 päivänä helmikuuta 1996 pidetyn CIREAn kokouksen yhteydessä ja katsoivat, että CIREA-tietopankin perustaminen voisi hyödyntää jäsenvaltioita edellyttäen, että sinne tallennettavat tiedot olisivat merkityksellisiä sen käytön kannalta, jota jäsenvaltiot tietopankille toivoisivat. Neuvoston pääsihteeriltä pyydettiin muistio tällaisen tietopankin teknisistä toteuttamismahdollisuuksista ja sen kustannuksista pitäen mielessä tietojen nopean käyttöönsaannin välttämättömyys ja kielelliset ongelmat. Valtuuskunnille toimitettiin tällaisen pankin teknistä toteuttamista koskeva neuvoston pääsihteeristön tietotekniikkaosaston muistio, josta ei ole vielä keskusteltu CIREAssa. Kysymyksestä tällaiseen tietokantaan sisällytettävistä tiedoista keskustellaan edelleen. b) Tilastot CIREA, jossa halutaan parantaa nykyistä tilastojärjestelmää, kehotti komission tilastoyksikön (Euroopan yhteisöjen tilastotoimisto, EUROSTAT) edustajia tuomaan kokemuksensa mukaan tarkasteluun. Tässä yhteydessä Euroopan komission osastot toimittivat CIREAlle valmisteluasiakirjan alalla tekemästään työstä. Päätettiin, että CIREA yrittäisi täsmentää tarpeensa komission tilasto-osaston mahdolliseen apuun CIREAssa jaettavia turvapaikka-asioita koskevien tilastotietojen keruussa, esittämisessä ja analyysissa. III. CIREAN JA YHDYSVALTOJEN ASIANTUNTIJOIDEN TAPAAMINEN Vuonna 1996 tehtiin osana transatlanttista vuoropuhelua päätös yhteyksien luomisesta Yhdysvaltojen ja Euroopan unionin turvapaikka-asiantuntijoiden välille. COREPER on täsmentänyt näiden yhteyksien yksityiskohtaiset säännöt: säännölliset, käytännön syistä välittömästi CIREAn kokouksen jälkeen järjestettävät kokoukset (peräkkäiset kokoukset). Ensimmäinen näistä CIREAn ja yhdysvaltalaisten asiantuntijoiden välisistä kokouksista järjestettiin vuoden 1996 lopulla, välittömästi 5 päivänä joulukuuta pidetyn CIREAn kokouksen jälkeen. Koska kyse oli ensimmäisestä kokouksesta, siinä pääasiallisesti vaihdettiin tietoja toisaalta CIREAn, toisaalta Yhdysvaltojen toiminnasta turvapaikka-asioissa.